Guillermus, miseratione divina Archiepiscopus Senonensis, dilectis et fidelibus omnibus officiariis et sigillifero nostris, necnon universis et singulis christianitatum decanis et ecclesiarum curatis, omnibusque subiectis nostris, salutem in Domino. Cum nos declarationem juridicionis quam venerabiles et discreti viri, dilecti in Christo filii decanus et capitulum nostre Ecclesie Senonen. habent in omnes de choro suo ac matricularios ipsius Ecclesie, per bone memorie predecessorem nostrum Philippum quondam Archiepiscopum Senonensem (EN MARGE: Nota de juridicione per Dnùm Archiepum concessa decano et capitulo in omnes laycos malefactores suos et confirmatione ipsius juridicionis.) necnon concessionem juridicionis in omnes malefactores suos laycos per bone memorie Galterum predecessorem nostrum, eisdem venerabilibus factas, prout ex licterarum suarum inspectione didicimus, racione ac deliberatione previis, duxerimus confirmandas, actendentes quod parùm proficeret dictis venerabilibus habere juridicionem predictam, nisi executione debita ac ipsius juridicionis exercicio liberè uti possent, considerantes quod ipsi sunt partes et membra nobilia corporis a quo nobis tanquam capiti totalis juridicio dignoscitur pervenire, (EN MARGE: Nota de auxilio, consilio et favore per officialem, sigilliferum, decanos Christianitatis et alios subditos Dni Archiepiscopi prestandis in executione juridicionis, et quomodo capitulum per auctoritatem Dni Archiepi per censuram ecclesiasticam compellat curatos ad exequenda mandata et licteras ipsius capituli quoad juridicionem suam.) ad maiorem ornatum ipsius Ecclesie et suarum reverenciam personarum, vobis omnibus et singulis districte precipimus ut eis, in executione juridicionis predicte, prebeatis auxilium, consilium et favorem, vosque ecclesiarum curati eorum mandata et licteras, cum ad vos ex parte ipsorum delate fuerint, sicut et nostras, exequamini diligenter, dantes eisdem venerabilibus, tenore presentium, potestatem vos curatos ad id, si opus fuerit, auctoritate nostra, per censuram ecclesiasticam compellendi. In cuius rei testimonium presentes licteras sigilli nostri fecimus appensione muniri. Datum Parisius, die septima mensis aprilis, anno Domini M° CCC° XVII°. Ainsi signé: EGIDIUS.